১৯৭১ সালে আমার ফার্স্ট ইয়ার থেকে সেকেন্ড ইয়ারে ওঠার কথা। ফার্স্ট ইয়ারে থাকতেই আমি রাজনীতিতে জড়িয়ে পড়েছিলাম। রাজনীতি ছিল আমার পারিবারিক উত্তরাধিকার। আমার বাবা ছিলেন আওয়ামী লীগ নেতা। সেই সূত্রে আমি ছাত্রলীগের প্রতি অনুরক্ত হয়ে পোস্টার-ফেস্টুন লেখার কাজ করতাম। ২৫ মার্চ মুক্তিযুদ্ধে যোগ দিই। ক্যাম্পে যোগ দিই পয়লা মে। আগরতলায় ছিল আমাদের সেক্টরের হেড কোয়ার্টার। আমাদের ২ নম্বর সেক্টর কমান্ডার ছিলেন মেজর খালেদ মোশাররফ। তিনি ছিলেন অসাধারণ এক মানুষ। যেমন এলিগেন্ট, তেমন সাহসী আর স্মার্ট। খালেদ মোশাররফ ও ক্যাপ্টেন হায়দার এই দুজনের জন্যই আমরা ট্রেনিং নিয়ে দেশের জন্য যুদ্ধ করতে পেরেছি। তারা দুজনই আমাকে আদর করতেন।